
 29.4.2020
 BG
 Официален вестник на Европейския съюз
 L 135/1
 РЕГЛАМЕНТ ЗА ИЗПЪЛНЕНИЕ (ЕС) 2020/585 НА КОМИСИЯТА
 от 27 април година 2020
 относно координирана многогодишна контролна програма на Съюза за 2021, 2022 и 2023 г. за гарантиране на спазването на максимално допустимите граници на остатъчни вещества от пестициди във и върху храни от растителен и животински произход и за оценка на експозицията на потребителите на тези пестицидни остатъци
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕО) No 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (1), и по-специално член 29, параграф 2 от него,
 като има предвид, че:
 (1)
 С Регламент (ЕО) No 1213/2008 на Комисията (2) беше установена първата координирана многогодишна контролна програма на Общността, обхващаща 2009, 2010 и 2011 г. Тази програма продължи да се прилага съгласно последователно приемани регламенти на Комисията. Последният такъв регламент беше Регламент за изпълнение (ЕС) 2019/533 на Комисията (3).
 (2)
 Основните хранителни продукти, характерни за начина на хранене в Съюза, са между тридесет и четиридесет на брой. Тъй като в рамките на три години в употребата на пестициди се наблюдават значителни промени, пестицидите в тези продукти следва да бъдат наблюдавани в продължение на няколко тригодишни цикъла, което ще позволи да се извърши оценка на експозицията на потребителите и на прилагането на законодателството на Съюза.
 (3)
 Европейският орган за безопасност на храните („Органът“) представи научен доклад относно оценката на проекта за програма за мониторинг на пестицидите. Органът стигна до заключението, че превишаването на МДГОВ с над 1 % може да се определи с допустима грешка от 0,75 % чрез подбор на 683 проби за най-малко 32 различни хранителни продукта (4). Вземането на посочените проби следва да бъде разпределено между държавите членки на базата на броя на населението им, като минималният брой е 12 проби на продукт годишно.
 (4)
 Резултатите от анализите на предишните официални контролни програми на Съюза са взети предвид, за да се гарантира, че гамата от обхванати от контролната програма пестициди е представителна по отношение на използваните пестициди.
 (5)
 Насоките относно „Процедури за контрол на качеството на анализа и за валидиране на анализа за пестицидни остатъци в храните и фуражите“ са публикувани на уебсайта на Комисията (5).
 (6)
 В случай че определението за даден пестициден остатък включва други активни вещества, метаболити и/или продукти от разпад или реакция, тези съединения следва да се докладват поотделно, доколкото те се измерват самостоятелно (6).
 (7)
 Между държавите членки, Комисията и Органа са договорени мерки за прилагане, например Стандартно описание на проба (SSD), версия 2 и Насоки за докладване на мониторинга на химикалите, за представяне на резултати от анализ за пестицидни остатъци във връзка с представянето на информация от държавите членки.
 (8)
 По отношение на процедурите за вземане на проби следва да се прилага Директива 2002/63/ЕО на Комисията (7), която включва методите